Predkladacia správa

V dňoch 30. mája 2012 až 14. júna 2012 sa uskutočnilo v Ženeve 101. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prerokované a prijaté tieto závery a dokumenty:

**1.** Odporúčanie Medzinárodnej organizácie práce o národných minimálnych mierach sociálnej ochrany č. 202 z roku 2012 (príloha č. 1).

**2.** Rezolúcia a závery o kríze v zamestnávaní mladých (príloha č. 2).

**3.** Rezolúcia a závery týkajúce sa opakovanej diskusie k základným zásadám a právam pri práci (príloha č. 3).

Po prvýkrát v histórii MOP vo výbore pre aplikáciu dohovorov a odporúčaní sa zástupcovia zamestnávateľov a zástupcovia pracovníkov (zamestnancov) nedohodli na programe výboru a prerokovaní jednotlivých navrhovaných prípadov, ktoré sa týkali, najmä porušovania príslušných dohovorov v členských štátoch MOP (kontrolný mechanizmus). Dôvodom bol zásadný nesúhlas zástupcov zamestnávateľov s interpretáciou práva na štrajk (príloha č. 4), ktoré vyjadril výbor expertov vo „Všeobecnom prieskume o základných dohovoroch týkajúcich sa práv pri práci z hľadiska Deklarácie MOP o sociálnej spravodlivosti pre spravodlivú globalizáciu z roku 2008“. Uvedený všeobecný prieskum vydal Medzinárodný úrad práce pod názvom „Dávajúc globalizácii ľudskú tvár“ (400 strán). Zástupcovia pracovníkov (zamestnancov) absolútne nesúhlasili so stanoviskom zástupcov zamestnávateľov a uvádzali, že právo na štrajk patrí medzi základné práva pri práci.

Na konferencii sa zúčastnila trojstranná delegácia Slovenskej republiky v súlade s uznesením vlády SR č. 188 zo dňa 16. mája 2012 (príloha č. 5).

Texty prijatých záverov a dokumentov na konferencii môže Ministerstvo práce, sociálnych vecí a rodiny SR, ako aj iné rezorty využiť, najmä pri legislatívnej činnosti a inej činnosti v rámci svojej pôsobnosti.

Materiál vzhľadom na svoj charakter nebol predmetom medzirezortného pripomienkového konania, nemá finančný, ekonomický a environmentálny vplyv, ani vplyv na zamestnanosť a na podnikateľské prostredie.

Materiál bol predmetom rokovania Hospodárskej a sociálnej rady SR.

Materiál bude uverejnený na portáli právnych predpisov a na stránke Úradu vlády SR v časti [www.rokovania.sk](http://www.rokovania.sk), ako aj na stránke MPSVR SR [www.employment.gov.sk](http://www.employment.gov.sk) – Európska únia a medzinárodné vzťahy – medzinárodné organizácie - Medzinárodná organizácia práce.

Anglické znenie textu prílohy č. 1 až č. 3 je k dispozícii na osobitnej elektronickej adrese uvedenej na konci predmetnej prílohy.